Source: https://markanthonysammut.blogspot.com/2017/08/zewg-partiti-jew-tlieta.html
Timestamp: 2019-02-18 00:18:02+00:00
Document Index: 1537517

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Żewġ Partiti jew Tlieta?
By Mark Anthony Sammut August 02, 2017
Għalkemm issa għadda ftit taż-żmien mhux ħażin mindu l-Qorti Kostituzzjonali ħarġet is-sentenza li biha l-Partit Nazzjonalista ingħata żewġ siġġijiet żejda fil-Parlament biex jagħmlu tajjeb għal proporzjonalità, għadni qed nara diversi diċeriji jiġru fuq il-midja soċjali, u argumenti fażuli ibbażati fuq l-ispin li ta l-Partit Laburista lil din id-deċiżjoni.
Il-Partit Laburista argumenta ħafna, u hekk għadhom jagħmlu n-nies tiegħu, li l-Qorti ddeċidiet li fil-Parlament hemm biss żewġ partiti, u li allura Marlene Farruġia u Godfrey Farrugia huma Deputati Nazzjonalisti, u li meta l-Partit Nazzjonalista jgħid li dawn mhux Deputati tiegħu imma biss parti mill-Grupp Parlamenteri tal-Oppożizzjoni jkun qed jisfida d-deċiżjoni tal-Qorti.
Din hija spin għal kollox giddieba u qarrieqa. Il-Qorti m’għandha l-ebda fakultà tiddeċiedi fuq l-alleanzi tal-Membri Parlamentari. Tant hu hekk li meta Wenzu Mintoff waqqaf l-Alternattiva Demokratika fl-1989, għamel tliet snien bħala Deputat tal-Alternattiva Demokratika fil-Parlament. Għalkemm fl-elezzjoni tal-1987 telgħu żewġ partit, mill-1989 sal-1992 hemm kien hemm tlieta. L-istess ġara meta Marlene Farrugia waqfet l-Partit Demokratiku fl-2016. Għalkemm fl-elezzjoni tal-2013 telgħu fil-Parlament żewġ partiti, sal-aħħar tal-leġislatura kien hemm tliet partiti fil-Parlament u magħhom deputat indipendenti (Giovanna Debono).
Mela x’iddeċidiet il-Qorti? Il-Qorti iddeċidiet, u tista’ tiddeċiedi biss, fuq kif għandu jiġi interpretat ir-riżultat tal-elezzjoni għal fini tal-liġi elettorali u tal-Artiklu 52 tal-Kostituzzjoni, li jitkellem fuq x’jiġri meta fil-Parlament jitilgħu biss żewġ partiti. Niċċaraw, l-artiklu jitkellem fuq kif jiġi interpretat ir-riżultat tal-elezzjoni, u mhux x’jiġri fil-Parlament wara. U kien għalhekk li l-Partit Nazzjonalista u l-Partit Demokratiku, fl-ewwel lok, laħqu ftehim minn qabel l-elezzjoni biex jidhru f’lista waħda. Biex għal fini ta’ dan l-artiklu, jiġu meqjusa mill-Kummissjoni Elettorali bħala Partit wieħed, u allura l-voti tagħhom jingħaddu flimkien, u d-deputati tal-Partit Demokratiku jingħaddu bħala deputati tal-Partit Nazzjonalista. U alla ħares il-Qorti ma ddeċidietx hekk, għax allura l-ftehim tal-Forza Nazzjonali, li sar biss biex għar-riżultat elettorali ż-żewġ partiti jingħaddu bħala partit wieħed, kien ikun sar għalxejn. Pero’ dan jgħodd biss sal-interpretazzjoni tar-riżultat. Minn minuta wara li r-riżultat ikun interpretat, il-mekkaniżmu Kostituzzjonali jidħol fis-seħħ u s-siġġijiet jitqassmu, kull Partit kien ħa jieħu postu fil-Parlament bħala Partit distint. U l-Qorti ma tistax iżżomm lid-Deputati milli jagħmlu dan, għax kif ġa tajt eżempji aktar ‘il fuq, mhux fil-mertu tagħha tordna lid-Deputati ma’ min jallejawhom ruħhom fil-Parlament. Jekk iridu, għada, is-67 deputat li hemm fil-Parlament jistgħu jinqasmu f’67 partit differenti, u l-ebda Qorti u l-ebda appostlu ma jista’ jindaħlilhom, għax il-Parlament hu suprem. U sakemm il-Gvern iżomm l-appoġġ ta’ maġġoranza minn dawn is-67 deputat, jibqa’ jmexxi.
Sfortunatament il-Partit Laburista, għal darb’oħra, sfrutta n-nuqqas ta’ għarfien tal-maġġoranza tal-poplu (din id-darba fuq materji elettorali u kostituzzjonali), u prova jbella’ r-ross bil-labra, u jdawwarha li allura mhux vera ġie elett it-tielet partit fil-Parlament u li l-Partit Nazzjonalista qed jisfida l-Qorti Kostituzzjonali. Saħansitra rajna fuq quddiem lil Ministru Owen Bonnici, li għal ġieħna jgħallem il-Kostituzzjoni fl-Università ta’ Malta, u lill-avukat u Deputat Robert Abela, jxerrdu affarijiet li huma jafu aktar mill-oħrajn li mhumiex minnhom, iżda kienu lest jarmu l-kredibbilità professjonali tagħhom basta jmexxu propoganda qarrieqa.
Fid-dawl ta’ dan, nappella wkoll lid-deputati tal-Partit Demokratiku biex jirrispettaw il-proċess ta’ tiġdid li għaddej minnu l-Partit Nazzjonalista. Għalkemm iż-żewġ partit qed jiffurmaw Oppożizzjoni Parlamentari waħda, u allura għandu jkun hemm relazzjoni tajba bejniethom, importanti li jinżamm rispett reċiproku lejn id-distinzjoni ta’ bejniethom, u ħadd min-naħa jew oħra ma jipprova jimponi ruħu b’xi sens ta’ awtorità fuq il-partit l-ieħor.
Dan l-artiklu deher f'In-Nazzjon tal-Erbgħa 2 t' Awwissu 2017.